20 keer lewenslank vir reeksverkragterArgieffoto Joseph Mahloma (31), ŉ reeksverkragter, is in die Johannesburgse hooggeregshof gevonnis op 94 aanklagte, insluitend 15 aanklagte van ontvoering, verskeie aanklagte van die onwettige besit van ŉ vuurwapen, roof met verswarende omstandighede en verkragting. Mahloma is tot 20 lewenslange vonnisse met ŉ bykomende 520 jaar agter tralies, gevonnis, het Ofentse Morwane, woordvoerder van die departement van gemeenskapsveiligheid in Gauteng, gesê. Mahloma het tussen Januarie en Augustus 2014 die gemeenskap van Tembisa geteister en binne ses maande minstens 14 vroue verkrag. Regter Leicester Adams het gesê Mahloma het nie enige berou getoon vir wat hy gedoen het nie. Die vonnisse sal gelyklopend uitgedien word. Sizakele Nkosi-Malobane, LUR vir gemeenskapsveiligheid in Gauteng, het die vonnis verwelkom. “Ek is dankbaar vir die lang tronkstraf ná hy onskuldige vroue geteister het. Dis belangrik dat ons regstelsel sulke mense moet straf. Dit dien as ŉ afskrikmiddel vir misdadigers dat die Gautengse owerhede nie sal huiwer om sterk op te tree teen diegene wat ons kinders en vroue mishandel nie.” Nkosi-Malobane het ook “die span bekwame ondersoekbeamptes” geloof dat hulle ŉ “waterdigte saak teen die misdadiger” saamgestel het. “Ons dink aan en bid vir die slagoffers van hierdie gruwelike misdaad en hoop dat almal berusting sal vind.”